দুই রাজ্যেরই এক অবস্থা। বন্যায় ভেসেছে বহু জেলা। মমতা বন্দ্যোপাধ্যায় যা পারলেন না এখনও, তা করে দেখালেন নীতীশ কুমার।
শনিবার হেলিকপ্টারে চড়ে প্রধানমন্ত্রী নরেন্দ্র মোদীকে বিহারের বন্যা পরিস্থিতি দেখালেন নীতীশ। ফলও মিলল সঙ্গে সঙ্গে।
আকাশপথে বন্যা দেখে প্রধানমন্ত্রীও ঘোষণা করে দিলেন বন্যাত্রাণে বিহারকে অবিলম্বে ৫০০ কোটি টাকা দেওয়া হচ্ছে। এ ছাড়াও যাঁরা বন্যায় মারা গিয়েছেন, তাঁদের পরিবারকে দেওয়া হবে ২ লক্ষ টাকা করে।
নীতীশ প্রতিশ্রুতি পেলেন বিহারের বন্যায় কতটা ক্ষয়ক্ষতি হয়েছে, তা বুঝতে একটি কেন্দ্রীয় দল আসছে তাড়াতাড়ি। এ ছাড়াও প্রধানমন্ত্রীর অফিস থেকে বিমা কোম্পানিগুলির কাছে নির্দেশও গেল, যত দ্রুত সম্ভব কৃষকদের ফসলের কতটা ক্ষতি হয়েছে, তা দেখে বকেয়া মিটিয়ে দিতে হবে।

বিহারের বন্যা পরিস্থিতি দেখছেন নরেন্দ্র মোদী ও নীতীশ কুমার। ছবি সৌজন্য: পিআইবি
এদিকে মমতার হাত খালিই। উত্তরবঙ্গে বন্যা পরিস্থিতি দেখতে গিয়ে তিনি বলেছিলেন, ‘‘১১ জেলায় মোট ১৪ হাজার কোটি টাকার মতো ক্ষতি হয়েছে বন্যায়।’’ সব হিসেব কেন্দ্রীয় সরকারের কাছেও পাঠানোর কথা তাঁর।
তবু কেন্দ্রের সাহায্য মেলেনি এখনও। নাকি তিনি চাননি বলেই প্রধানমন্ত্রীও সাহায্যের হাত বাড়িয়ে দেননি! 

এই বিষয়ে অন্যান্য খবর

মমতা আকাশ থেকে নামলেন জলে, মোদীকে টেক্কা দিয়ে গেলেন স্বমহিমায়
বন্যার জলে অতিকায় প্রাণী ভেসে উঠতেই চমকে গেলেন বাসিন্দারা, দেখুন ভিডিও


সদুত্তর না থাকলেও, মমতা আপাতত নিজের সঙ্গীদের নিয়ে ব্যস্ত। যাচ্ছেন নীতীশের রাজ্যেই। লালু-অখিলেশের সঙ্গে মোদী-বিরোধী সভা করতে। 
সে সভার দিকে না তাকিয়ে কংগ্রেসের যুবরাজ রাহুল গাঁধী অবশ্য পালিয়েছেন। আপাতত সরকারি কাজে তিনি নরওয়েতে যাচ্ছেন। পটনাতে লালুর ডাকা সভাতে আসছেন না বহুজন সমাজ পার্টির মায়াবতীও। সনিয়া তো আগেই না করে দিয়েছেন।
এখন জনতা দল (ইউনাইটেড)-এর নেতা শরদ যাদব কী করেন সেই দিকেই তাকিয়ে সবাই। নীতীশের হুমকি উপেক্ষা করে তিনি লালুর ডাকা সভায় যান কিনা, তা দেখতেই সবাই উদগ্রীব। 
সেখানে বন্যা-রাজনীতি আসে কি না, তা দেখার জন্যও অপেক্ষা করতে হবে।